অমিতাভ বচ্চনের ৭৫ তম জন্মদিনে অদ্ভুত এক কথা শোনালেন সচিন রমেশ তেন্ডুলকর। ‘মাস্টার ব্লাস্টার’কে বলতে শোনা গিয়েছে, তাঁর ছেলে অর্জুনের বয়স তখন মাত্র দেড় বছর। অমিতাভের সঙ্গে একটি বিজ্ঞাপনের শ্যুটিংয়ে ব্যস্ত ছিলেন এই মুম্বইকর। 
শ্যুটিংয়ের ফাঁকে সচিন-পুত্র তাঁর ও অমিতাভের কোলে এসে বসছিল। একটা সময়ে অর্জুন কমলালেবু খাচ্ছিল। কমলালেবু খেয়েই অর্জুন তার হাত অমিতাভের কুর্তায় মুছে ফেলছিল। ছেলের এমন কাজ দেখে অস্বস্তিতে পড়ে যান সচিন। অপ্রস্তুত হয়ে গিয়েছিলেন সচিন। কোনদিকে তাকাবেন, বুঝে উঠতে পারছিলেন না। 
অমিতাভ সম্পর্কে নিজের মুগ্ধতার কথাও জানিয়েছেন ‘মাস্টার ব্লাস্টার’। ছেলেবেলায় অমিতাভের ছবি দেখতেন সচিন। সচিন জানিয়েছেন, ওই সময়ে মারপিটের দৃশ্যগুলিই তাঁকে বেশি টানত। পরে তিনি বুঝতে পারেন, ওই সমস্ত চরিত্রে অভিনয় করা অমিতাভের পক্ষে কতটা কঠিন ছিল। সচিন বলেছেন, অমিতাভের হাসিখুশি ভাব বেশি টানে তাঁকে। ৭৫ বছর বয়সেও ভালো কিছু করার জন্য মুখিয়ে থাকেন ‘বিগ বি’।